คมนาคมเรียก“พาที”แจงปมนอมินี“นกสกู๊ต”หวั่นผิดเงื่อนไขลงทุน พร้อมสั่งสอบปัญหาสภาพคล่องNOK
คมนาคมเรียกสอบ “พาที” ปมนอมินี “นกสกู๊ต” เสี่ยงผิดเงื่อนไขลงทุน พร้อมสอบปัญหาสภาพคล่อง NOK หวั่นกระทบความปลอดภัยสายการบิน
12 ก.ย. 2561

นายจุฬา สุขมานพ ผู้อำนวยการสำนักงานการบินพลเรือนแห่งประเทศไทย (กพท.) เปิดเผยถึงกรณี นายอาคม เติมพิทยาไพสิฐ รมว.คมนาคม ได้สั่งการให้ตรวจสอบเรื่องนอมินีรับถือหุ้นแทนกลุ่มทุนต่างชาติในบริษัทนกสกู๊ต ว่า ตามเงื่อนไขของใบอนุญาตให้ประกอบกิจการค้าขายในการเดินอากาศ (AOL) ใหม่นั้นได้กำหนดให้ต่างชาติถือหุ้นไม่เกิน 49% ซึ่งจากการตรวจสอบก็เป็นไปตามระเบียบดังกล่าวและจากการตรวจสอบในส่วนของผู้ถือหุ้นของบริษัท นกมั่งคั่ง จำกัด ก็ผ่านเกณฑ์เช่นเดียวกันเพราะมีทุนไทยถือหุ้นทั้ง 100%
อย่างไรก็ตาม ขณะที่ประเด็นของนายพาที สารสิน ซึ่งเป็นผู้ร่วมถือหุ้นด้วยแต่ที่ผ่านมายังไม่มีการตรวจสอบมากนัก เพราะเป็นการถือหุ้นโดยฝั่งไทยทั้ง 100% ทำให้ไม่ได้มีความเข้มงวด ดังนั้นหลังจากนี้ต้องกลับมาตรวจสอบอย่างละเอียด หากพบว่าการถือหุ้นแทนของฝั่งไทยด้วยกันก็ไม่มีผลกระทบต่ออย่างใด แต่ถ้าเป็นการถือแทนฝ่ายของสิงคโปร์อาจจะเป็นประเด็นขึ้นมาได้เพราะจะผิดเงื่อนไข ทำให้การดำเนินการของสายการบินนกสกู๊ตผิดเงื่อนไข  ซึ่งในสัปดาห์หน้าจะพยายามนัดหมายนายพาที เพื่อมาชี้แจงในกรณีดังกล่าวต่อไป
นอกจากนี้กระทรวงคมนาคมยังได้สั่งการให้ตรวจสอบเรื่องสภาพคล่องของสายการบินนกแอร์ว่าจะกระทบต่อความปลอดภัยหรือไม่ ดังนั้นหลังจากนี้กพท.จะติดตามอยู่ห่างๆ เพื่อไม่ให้กระทบต่อการเจรจาหาพันธมิตรเข้ามาร่วมทุน ซึ่งเบื้องต้นได้รับทราบว่ามีการเจรจาทั้งพันธมิตรในไทยและต่างประเทศ
อย่างไรก็ตามจะแบ่งเป็น 2 ประเด็นได้แก่ 1.คุ้มครองคนโดยสาร ถ้าสายการบินมีปัญหาสภาพคล่องเพราะจะกระทบโดยตรง 2.เรื่องความปลอดภัย กรณีที่มีปัญหาสภาพคล่อง บางทีเขาอาจจะใช้วิธีการลดค่าใช้จ่ายเรื่องความปลอดภัยด้วย แต่ทั้งนี้กพท.จะใช้วิจารญาณพิจารณาเรื่องดังกล่าวพอสมควร เพราะอาจจะมีผลกระทบกับเขาได้ ขณะนี้ก็ยังไม่มีสัญญาณถึงขนาดว่าไปไม่ไหว
ทั้งนี้ปัจจุบันผู้ถือหุ้นสายการบินนกสกู๊ต ประกอบด้วย สายการบินสกู๊ต จากสิงคโปร์ ถือหุ้น 49% ,บริษัท นกมั่งคั่ง จำกัด  ถือหุ้น 49%  และบริษัท เพื่อนน้ำมิตร จำกัด ถือหุ้น 2% ขณะที่ผู้ถือหุ้นของบริษัท นกมั่งคั่ง จำกัด ประกอบด้วย NOK ถือหุ้น 49% และนายพาที ถือหุ้น 50%
โดย นกสกู๊ต เป็นสายการบินราคาประหยัดของประเทศไทย โดยที่สายการบินนกแอร์ จำกัด (มหาชน) หรือ NOK ร่วมกับ สายการบินสกู๊ตจากประเทศสิงคโปร์ พร้อมด้วยบริษัท เพื่อนน้ำมิตร จำกัด ดำเนินธุรกิจสายการบินราคาประหยัดระหว่างประเทศ
ขณะที่ นายพาที เป็นอดีตกรรมการ NOK โดยได้ลาออกจากตำแหน่งตั้งแต่วันที่ 22 ธันวาคม 2560 ขณะที่ปัจจุบันเป็นผู้ถือหุ้นใหญ่อันดับที่ 5 ของ NOK ถือหุ้นอยู่ทั้งหมด 13,551,500 หุ้น หรือคิดเป็น 0.60%